**Prin stele cu gondola...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Premiul Juriului la Concursul internațional de poezie „Călător prin stele”, Ediția I, Onești, 2016)

Prin stele cu gondola tomnatici călători,

Așternem la răscruce visări mirobolante,

Trudindu-ne la vâslă, culegem dintre sori,

Adesea, printre pietre, candide diamante.

Le cernem de nisipuri, cărând aluviuni,

Extensia luminii zidește curcubeie,

Iluzii prohibite, spălate de furtuni,

Se-avântă către ceruri, plutind ca niște zmeie.

Pe creste de-ntuneric purces-am osteniți,

Dar licărul speranței ne crește-adrenalina,

Cu soarele pe tâmple – urmașii de samniți,

Săpând în răsărituri, percepem cornalina.

Prin stele cu gondola, apaticii fugari,

De umbre și de scâncet ni-e plină odiseea,

Cu soarta în atele, vremelnicii hoinari,

Accedem nemurirea, râvnind Casiopeea...